GULF ปลื้ม 4 โรงไฟฟ้าคว้าใบประกาศเกียรติคุณ “Water Footprint”
GULF คว้า 4 ใบประกาศเกียรติคุณการรับรอง Water Footprint of Product งาน Eco Innovation Forum 2021 ตอกย้ำความมุ่งมั่นพัฒนาสิ่งแวดล้อมอย่างยั่งยืน
GULF คว้า 4 ใบประกาศเกียรติคุณ Water Footprint of Product งาน Eco Innovation Forum 2021 ตอกย้ำความมุ่งมั่นพัฒนาสิ่งแวดล้อมอย่างยั่งยืน
4 ต.ค. 2564

บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF รับมอบประกาศนียบัตรวอเตอร์ฟุตพรินต์ของผลิตภัณฑ์ (Water Footprint of Product) รวม 4 ใบ จากงานสัมมนา “Eco Innovation Forum 2021” จัดโดย การนิคมอุตสาหกรรมแห่งประเทศไทย กระทรวงอุตสาหกรรม และสถาบันน้ำและสิ่งแวดล้อมเพื่อความยั่งยืน สภาอุตสาหกรรมแห่งประเทศไทย ผ่านระบบออนไลน์ Zoom Meeting
โดยรางวัลนี้ได้ตอกย้ำถึงความมุ่งมั่นในการสร้างมาตรฐานการจัดการทรัพยากรน้ำของบริษัทฯ ให้เป็นไปอย่างมีประสิทธิภาพในระดับสากล อีกทั้งยังคำนึงถึงผลกระทบด้านสิ่งแวดล้อมในพื้นที่รอบโรงไฟฟ้า ลดการปล่อยก๊าซเรือนกระจกทั้งทางตรงและทางอ้อม เพื่อมุ่งสู่สังคมคาร์บอนต่ำในอนาคต
ทั้งนี้ GULF มีมาตรการให้โรงไฟฟ้าทุกแห่งที่เปิดดำเนินการเชิงพาณิชย์ครบ 1 ปี ต้องเข้าร่วมโครงการประเมินวอเตอร์ฟุตพรินต์ ซึ่งการบริหารจัดการทรัพยากรน้ำที่มีประสิทธิภาพ จะช่วยลดต้นทุนการผลิต รวมไปถึงช่วยเพิ่มศักยภาพทางการแข่งขัน และกัลฟ์ยังคงให้ความสำคัญกับการอนุรักษ์ทรัพยากรธรรมชาติและสิ่งแวดล้อมซึ่งจะนำไปสู่การพัฒนาอย่างยั่งยืน
สำหรับปีนี้มีโรงไฟฟ้าของกลุ่มบริษัทกัลฟ์รวม 4 แห่ง ที่ผ่านการรับรองการประเมินวอเตอร์ฟุตพรินต์ของผลิตภัณฑ์ (Water Footprint of Product) ประกอบด้วย โรงไฟฟ้าบ้านโพ (GBP) โรงไฟฟ้าบ้านเลน (GBL) ในจังหวัดพระนครศรีอยุธยา, โรงไฟฟ้ากัลฟ์เอ็นซี (GNC) จังหวัดปราจีนบุรี และโรงไฟฟ้าหนองละลอก 2 (GNLL 2) จังหวัดระยอง โดยตั้งแต่ปีพ.ศ. 2561 มีโรงไฟฟ้าของกลุ่มบริษัทฯ และภายใต้การบริหารของกลุ่มบริษัทฯ ที่ได้รับประกาศนียบัตรนี้แล้ว รวม 23 แห่ง
โดยภายในงานได้รับเกียรติจาก นายจุลพงษ์ ทวีศรี รองปลัดกระทรวงอุตสาหกรรม เป็นประธานในพิธี พร้อมด้วย นายวีริศ อัมระปาล ผู้ว่าการนิคมอุตสาหกรรมแห่งประเทศไทย, นายสุพันธ์ มงคลสุธี ประธานสภาอุตสาหกรรมแห่งประเทศไทย, นายธาดา สุนทรพันธุ์ รองผู้ว่าการนิคมอุตสาหกรรมแห่งประเทศไทย และนายสมชาย หวังวัฒนาพาณิช ประธานสถาบันน้ำและสิ่งแวดล้อมเพื่อความยั่งยืน ร่วมมอบรางวัลโล่เกียรติยศและใบประกาศเกียรติคุณแก่นิคมอุตสาหกรรม ท่าเรืออุตสาหกรรม และโรงงานอุตสาหกรรมเชิงนิเวศในระดับต่างๆ รวมถึงบริษัทที่มีการบริหารจัดการทรัพยากรน้ำเป็นไปตามมาตรฐานสากล